Umabot ti 93 a katao ti naiwarasan ti titulo ita nga aldaw ti Abril 27, 2012 a naangay iti Cabugao Cultural and Sports Complex, Brgy. Rizal, Cabugao, Ilocos Sur babaen ti panangibunong ti nagkammayet a grupo ti ROD,DENR ken LGU nga indauluan da Regional Technical Director Lydia S. Lopez for Lands ken Mayor Edgardo S. Cobangbang, Jr.
Iti naangay a programa, imbagian ni Municipal Treasurer Lourdes Azcueta ni Vice Mayor Danny Gazmen a nanglukat ti programa. Nabara a pammasangbay kadagiti opisiales ti DENR ken Register of Deeds ti impaay ni Mrs. Azcueta a sarita.
Inted ni Mr. Manuel G. Ydia, Chief, Land Management Division, DENR R-1 ti Rationale ti Programa idinto ta nangipaay ti kapampanunotan da Atty. Jessie Tagatac, pannakabagi ti Register of Deeds, Ilocos Sur ken ni Forester Benjamin S. Abucay, OIC PENR Officer, Ilocos Sur.
Iti mensahe ni Mayor Ediboy, impaayna ti naimpapusuan a panagyamanna ken ni DENR RTD Lydia S. Lopez iti akem daytoy a nangipagteng iti di magatadan a seguridad para iti sanikua dagiti benepisiario a maikkan ti titulo ken ti di mauma a panangisagsagutna ti ili a Cabugao a nagtaudanna.Binigbig ti Alkalde ti pateg ti panangisimpa ti titulo ti daga para iti masakbayan nga usar daytoy. Pinagyamananna met ti idadar-ay dagiti Kapitanes ti Barangay a katulongan ti Gobierno Munisipal a mangipatungpal kadagiti programa ti DENR ken DOR para iti umili ti Cabugao iti agdama ken iti masakbayan.
Iti panagsarita ni RTD Lopez, dinakamatna ti kasasaadna iti panagserbisiona iti Ahensia ti DENR. Iti pannakaidestinona iti Region 1, dinayawna ti LGU Cabugao nga idauluan ni Mayor Ediboy a nangbigbig kenkuana ken iti opisinana a kas partner-na iti pannakaipakat dagiti programada ti DENR nangruna iti pannakapatitulo ti amin a daga ditoy Cabugao. Malaksid iti Pre-patent ti agrikultura babaen ti programa ti CARP, maisaruno nga igannuatda ti Pre-patent ti residensial babaen ti bileg ti maysa a linteg tapno naan-anayen a mapatituluan amin a daga uray iti Poblasion.
Kadagiti amin a nagsarita, kangrunaan a naibagada a ti kangrunaan a maisagut ket ti recipient ti programa babaen iti nalaka ken nadaras a panagpatitulo, ngumato ti balor ti daga, adda seguridad ti agtagikua iti daga ta makuna a kukuanan ti napatituluan a daga, manayonan ti masapulan ti kaha ti ili ken maiyagpang ti panagbiag dagiti benepisiario agsipud ta mausarda ti titulo tapno agbalin a produktibo ti dagada.
Kalpasan a naiwaras dagiti titulo, naited met dagiti Sertipiko ti Pammigbig iti pannakabagi ti ROD, LGU babaen ken ni Mayor Ediboy ken staff ti Municipal Assessor’s Office nga idauluan ni OIC Municipal Assessor Lourdes Azcueta. Inted met ti LGU Cabugao ti katukad a pammigbig ken ni RTD Lydia S. Lopez.
Nagsarita met ni Mr. Eleuterio S. Piros, pannakabagi dagiti immawat ti titulo ket pinagyamananna ti LGU Cabugao, ROD ken DENR iti naipaay kadakuada a pagsayaatan ken seguridad ti sanikua.
Sinerraan ni CENR Officer Florencio Soliven, Jr., Vigan City, ti programa ket ingunamgunamna ti panangsalimetmet dagiti immawat ti tituloda kas maysa a kapatgan a gamengda ta no madadael ket aggastosda manen ti dakkel. Pinagyamanan ti CENR Officer ti LGU Cabugao nga idauluan ni Mayor Ediboy iti ayatda a nangpasangbay kadakuada a taga- DENR ken kimmablaaw pay ti CENR Officer iti panagpiesta ti ili a Cabugao. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn